KIRJALLINEN KYSYMYS E-3797/00 esittäjä(t): Maurizio Turco (TDI) komissiolle. Rajoitukset yksilöiden suojelulle ja laillinen salakuuntelu.



Virallinen lehti nro 174 E , 19/06/2001 s. 0144 - 0145



KIRJALLINEN KYSYMYS E-3797/00 esittäjä(t): Maurizio Turco (TDI) komissiolle (7. joulukuuta 2000) Aihe: Rajoitukset yksilöiden suojelulle ja laillinen salakuuntelu Yksilöiden suojelusta annettu direktiivi 95/46/EY(1) (13 artikla), henkilötietojen käsittelystä annettu direktiivi 97/66/EY(2) (14 artikla) ja ehdotus direktiiviksi KOM(2000) 385 (15 artikla) suovat jäsenvaltioille mahdollisuuden hyväksyä rajoituksia yksilön suojelun periaatteeseen silloin, kun kyseiset toimet ovat välttämättömiä valtion turvallisuuden, maanpuolustuksen, yleisen turvallisuuden, ennaltaehkäisyn, tutkimuksen, rikossyytteiden, rikosten paljastamisen tai telekommunikaatiovälineiden tai elektronisten viestimien luvattoman käytön paljastamisen kannalta. Direktiivillä 95/46/EY perustettu työryhmä (Working Party) on laatinut suosituksen 2/99 yksityisyyden kunnioittamisesta puhelujen salakuuntelussa. Suosituksessa määritellään vaatimukset, joita kansallisten lakien tulee noudattaa, jotta valtionhallinnon elinten suorittamassa kuuntelussa kunnioitettaisiin ihmisoikeuksia ja perusvapauksia ja noudatettaisiin ihmisoikeuksien ja perusvapauksien suojaamiseksi tehdyn Euroopan yleissopimuksen 8 artiklaa. Voisiko komissio näin ollen ilmoittaa, - miten se aikoo jatkossa ottaa huomioon työryhmän suosituksen 2/99; - onko se varmistanut, että laillista salakuuntelua koskevat kansalliset lait ovat yhdenmukaisia kyseisessä suosituksessa määriteltyjen vaatimusten kanssa; - voidaanko direktiiviin 95/46/EY sisällyttää sitä tarkistettaessa kyseiset vaatimukset; - pitäisikö sen mielestä Euroopan yhteisöjen toimielinten sitoutua Euroopan yhteisöjen perustamissopimuksen 6 ja 7 artiklan nimissä kunnioittamaan ihmisoikeuksia ja perusvapauksia ja siten säädellä enemmän laillista salakuuntelua Euroopan unionissa esimerkiksi poistamalla tai määrittelemällä tarkemmin poikkeukset, joita jäsenvaltioille myönnetään laillista salakuuntelua koskevissa asioissa? (1) EYVL L 281, 23.11.1995, s. 31. (2) EYVL L 24, 30.1.1998, s. 1. Frederik Bolkesteinin komission puolesta antama vastaus (19. helmikuuta 2001) Komissio ottaa huomioon tietosuojatyöryhmän suosituksen 2/99 valmistellessaan tekemiään ehdotuksia, erityisesti direktiiviehdotusta henkilötietojen käsittelystä ja yksityisyyden suojasta sähköisten viestinten alalla(1), sekä valvoessaan yhteisön oikeuden soveltamista. Komissio on tarkastellut 7. joulukuuta 2000 televiestinnän sääntelypaketin täytäntöönpanosta antamassaan kuudennessa raportissa(2) 15. joulukuuta 1997 henkilötietojen käsittelystä ja yksityisyyden suojasta televiestinnän alalla annetun Euroopan parlamentin ja neuvoston direktiivin 97/66/EY saattamista osaksi jäsenvaltioiden kansallista lainsäädäntöä. Täytäntöönpanotoimenpiteiden huolellinen tarkastelu on parhaillaan käynnissä. Yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24. lokakuuta 1995 annetun Euroopan parlamentin ja neuvoston direktiivin 95/46/EY soveltamisesta jäsenvaltioissa tullaan tekemään kyseisen direktiivin 33 artiklassa säädetty komission kertomus, jossa tarkastellaan erityisesti luonnollisiin henkilöihin liittyvien ääni- ja kuvamateriaalia sisältävien tietojen käsittelyä. Arvioidessaan ovatko kansalliset toimenpiteet yhteisön oikeuden mukaisia, komission on tulkittava yhteisön oikeutta perusoikeuksien kannalta. Komission on erityisesti tarkistettava yhteisön säännöstöstä johtuvista oikeuksista ja velvoitteista poikkeavien kansallisten toimenpiteiden tarpeellisuus ja suhteellisuus. Komissio tekee vastaavan tarkastuksen myös direktiivin 97/66/EY yhteydessä. (1) EYVL C 365 E, 19.12.2000. (2) KOM(2000) 814 lopullinen.